Altres elements clau per a la vida independent de les persones amb diversitat funcional

- Tot l'habitatge de nova construcció, sense cap mena d’ excepció, ha de ser accessible. Si no podem accedir als habitatges de familiars, amics, veïns, clients, etc. s'impedeix el lliure desenvolupament de les nostres relacions personals i professionals. S'han d'oferir ajuts per a la rehabilitació de les ja construïdes, amb barems que tinguin en compte el [greuge econòmic comparatiu](https://ajuntament.barcelona.cat/dretssocials/sites/default/files/arxius-documents/greuge-economic-persones-discapacitat-barcelona-ca.pdf)[[1]](#endnote-1). Això últim també s'ha de tenir en compte per accedir a habitatge públic, tant de lloguer com de compra. Sense habitatge accessible no és possible la vida independent ni, per tant, la desinstitucionalització de les persones amb diversitat funcional.

- Les ajudes tècniques són insuficients i estan desfasades. Cal avançar en garantir com a dret els productes de suport a la mobilitat i a la comunicació alternativa, la supressió de barreres a la llar, la domòtica i la robòtica.

- Des de desembre de 2017 tots els entorns, productes, béns i serveis haurien de ser accessibles, segons la llei. Portem un any d'incompliment de la llei i no hi ha ni conseqüències per a les persones responsables ni mesures urgents i extraordinàries per imposar l'imperi de la llei. Exigim les dues coses.

- És urgent garantir l'educació inclusiva, atenent [l'informe de l'ONU](https://www.plenainclusion.org/sites/default/files/informe_2017_onu_educacion_inclusiva_espana.pdf)[[2]](#endnote-2) sobre les insuficiències i falta de claredat de l'educació inclusiva a Espanya. Les escoles d’ educació especial s’ han de reconvertir en espais de suport a l’ escola ordinària amb assessoraments i intervencions directes, de formació continua del professorat i de generació i distribució de material didàctic. Cap nena ni nen segregats per la seva diferència, una sola escola tindrà més i millors eines per a tothom.

- L'article 12 de la Convenció estableix que els sistemes de substitució de la voluntat (com la incapacitació jurídica) han de ser substituïts per sistemes de suport a la presa de decisions. No es tracta de "suavitzar" la incapacitació sinó d'establir clarament suports per a la presa de decisions.

- La violència masclista contra les dones amb diversitat funcional és molt superior a la taxa general. Calen mesures urgents d'empoderament de les dones i nenes amb diversitat funcional. En aquest sentit, la desinstitucionalització i el model de vida independent resulten clau.

- Els suports per a una mort digna mitjançant eutanàsia o suïcidi assistit s'han d'oferir a tota la població, són un dret que no depèn de les característiques personals de l'individu. Cal acreditar un “patiment insuportable i irreversible”, per les raons que sigui. Oferir-lo només a persones amb diversitat funcional o a persones malaltes o a qualsevol altre grup humà suposa una minusvaloració d'aquestes vides respecte la resta de la població, amb els efectes terribles que comporta a nivell simbòlic. Es tracta d'evitar el patiment insuportable i irreversible, totalment d’ acord, cal entendre que això no és exclusiu ni de les persones amb diversitat funcional ni de cap grup humà.



- La compatibilitat total i automàtica de les pensions per "invalidesa" amb el treball remunerat promouria de manera efectiva la incorporació de les persones amb diversitat funcional al món laboral

- Els barems per al reconeixement de la "situació de discapacitat" no tenen en compte malalties com la síndrome de fatiga crònica, la fibromiàlgia o la sensibilitat química múltiple. Cal actualitzar-los perquè les persones en aquestes situacions tinguin accés als suports que necessiten per a la seva autonomia personal..

1. <https://ajuntament.barcelona.cat/dretssocials/sites/default/files/arxius-documents/greuge-economic-persones-discapacitat-barcelona-ca.pdf> [↑](#endnote-ref-1)
2. https://www.plenainclusion.org/sites/default/files/informe\_2017\_onu\_educacion\_inclusiva\_espana.pdf [↑](#endnote-ref-2)